**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.07.2020, ora 08.00 – 25.07.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 25.07.2020, ora 07.00**

**RÂURI**

Debitele au fost în creştere, ca urmare a precipitaţiilor căzute în interval şi propagării pe râurile din bazinele hidrografice: bazinele superioare ale Jiului, Argeşului şi Ialomiţei, bazinul superior și mijlociu al Oltului și numai prin propagare pe cursurile inferioare ale Someșului şi Crișului Negru şi pe cursurile mijlocii şi inferioare ale Sucevei, Moldovei şi Trotuşului.

Pe râurile din bazinele hidrografice Vişeu, Iza, Tur, Caraş, Nera Cerna, Vedea, Siret, Prut, bazinele mijlocii şi inferioare ale Jiului, Argeşului şi Ialomitei, bazinul inferior al Oltului, și cele din Dobrogea debitele au fost în general staționare, iar pe celelalte râuri au fost în scădere.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe râurile din bazinele hidrografice: Someș, Crișuri, Arieș, Bega, Timiș, Bârzava, Cerna, Jiu, Ialomița, Bistrița, Trotuș, bazinul superior al Oltului, pe cursurile Mureșului și Prutului şi pe cursurile superioare ale Carașului și Moldovei și mai mici (10-30% din normalele lunare) pe râurile din bazinele Bârladului si Jijiei.

Se situează peste **COTELE DE APĂRARE** râul Prut, pe sectorul Oancea – Șivița, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează: **COTA DE ATENȚIE** la s.h. Șivița (360+72) și la s.h. Oancea (440+40) – jud.GL.

Scurgeri importante pe versanți, torenți și pâraie și creșteri semnificative de niveluri și debite cu depășirea **COTELOR DE APĂRARE** și efecte de inundații locale s-au produs pe unele râuri mici din zonele de deal și munte din sud-vestul, vestul şi nordul ţării, datorită precipitațiilor torențiale, cu caracter de aversă căzute în interval.

În interval s-au situat peste **COTA DE ATENŢIE** râurile la staţiile hidormetrice: Sebeş - Turnu Ruieni (250+26)-jud.CS şi Sucu - Poiana Mărului (70+2)-jud.CS.

În interval au fost emise opt **ATENȚIONĂRI** **HIDROLOGICE** pentru fenomene imediate.

Este în vigoare **AVERTIZAREA HIDROLOGICĂ** nr. 44 din 24.07.2020..

Debitele vor fi în creştere datorită precipitaţiilor prognozate şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Bega, Timiş, Bârzava, Caraş, Nera, Cerna şi bazinele superioare ale Bistriţei, Moldovei şi Sucevei.

Pe celelalte râuri debitele vor fi în general staţionare, exceptând râurile din bazinele Siret (exceptând râurile din bazinele superioare ale Bistriţei, Moldovei şi Sucevei) şi Prut unde vor fi în scădere.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri importante de niveluri şi debite cu posibile depăşiri ale **COTELOR DE APĂRARE**, pe unele râuri mici din zonele de deal și munte din sud-vestul, vestul şi nordul ţării datorită precipitațiilor sub formă de aversă, de scurtă durată cu caracter torențial, prognozate.

Se va menţine peste **COTELE DE ATENŢIE** râul Prut, pe sectorul Oancea – Șivița, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează : la s.h. Oancea (440+25) – jud.GL şi la Şiviţa (360+67) – jud. GL.

Se menţine în vigoare **AVERTIZAREA HIDROLOGICĂ** nr. 44 din 24.07.2020.

**DUNĂRE**

Debitul la intrarea în ţară (secţiunea Baziaş) în intervalul 24.07 – 25.07.2020 a fost în creştere, având valoarea de 4600 m3/s, sub media multianuală a lunii iulie (5350 m3/s).

În aval de Porţile de Fier debitele au fost în creștere pe sectorul Gruia – Oltenița și în scădere pe sectorul Călărași – Tulcea.

Debitul la intrarea în ţară (secţiunea Baziaş) va fi în creștere (4800 m3/s).

În aval de Porţile de Fier debitele vor fi în creştere pe sectorul Gruia – Vadu Oii şi în scădere pe sectorul Brăila – Tulcea.

**2.** **Situația meteorologică în intervalul 24.07.2020, ora 09.00 – 25.07.2020, ora 06.00**

**ÎN ŢARĂ**

Vremea a fost ușor instabilă, iar valorile termice s-au situat în jurul mediilor climatologice specifice datei. Cerul a fost variabil, cu înnorări temporar accentuate, averse, descărcări electrice și intensificări de scurtă durată ale vântului în sudul Banatului, în Carpații Meridionali, pe arii restrânse în Transilvania, Moldova și cu totul izolat în restul teritoriului. Ploile au avut și caracter torențial, iar în intervale scurte de timp sau prin acumulare, pe suprafețe mici cantitățile de apă au depășit 25...35 l/mp; din datele colectate până la încheierea prezentului raport înregistrându-se până la 62 l/mp în zona de munte a județului Argeș, la stația hidrologică Voina). Au fost și căderi de grindină, confirmate fiind conform datelor de la stațiile meteorologice cele din zona Munților Semenic și a Munților Țarcu, iar din surse externe cele de pe raza județului Suceava(la Gura Humorului). Temperaturile maxime s-au situat între 24 de grade la Întorsura Buzăului și 33 de grade la Cernavodă și Hârșova. La ora 06.00, se înregistrau valori termice cuprinse între 11 grade la Toplița și Miercurea Ciuc și 23 de grade la Sulina și Constanța-dig.

NOTĂ: de ieri, de la ora 6.00, au fost în vigoare 14 mesaje pentru fenomene meteorologice periculoase imediate, dintre care: - 8 avertizări meteorologice cod PORTOCALIU (4 mesaje emise de SRPV Bacău, 3 mesaje emise de SRPV Timișoara și 1 mesaj emis de SRPV Craiova) - 6 atenționări meteorologice cod GALBEN(2 mesaje emise de SRPV Bacău, 2 mesaje emise de SRPV Cluj, 1 mesaj emis de SRPV Sibiu și 1 mesaj emis de SRPV Timișoara).

**LA BUCUREŞTI**

Vremea a fost călduroasă. Cerul a avut înnorări trecătoare, iar vântul a suflat slab și moderat. Temperatura maximă a fost de 31 de grade la Băneasa și de 32 de grade la Afumați și Filaret. La ora 06.00, se înregistrau 19 grade la Afumați și Băneasa și 20 de grade la Filaret.

**3. Prognoza meteorologică în intervalul 25.07.2020, ora 09.00 – 26.07.2020, ora 09.00**

**ÎN ŢARĂ**

În Banat, Oltenia, Crișana, Maramureș, Transilvania, nord-vestul Munteniei și al Moldovei, precum și la munte temperaturile vor scădea și vor fi perioade cu instabilitate atmosferică accentuată ce se va manifesta prin înnorări temporare, averse ce vor avea și caracter torențial, descărcări electrice, intensificări de scurtă durată ale vântului, vijelii și grindină. În intervale scurte de timp sau prin acumulare, se vor înregistra cantități de apă ce vor depăși 25...30 l/mp și pe arii restranse 40...60 l/mp. În restul teritoriului, vremea va fi călduroasă la amiază, izolat caniculară în Lunca Dunării, cu disconfort termic ridicat și un indice temperatură-umezeală (ITU) care, mai ales în sud-estul teritoriului, pe suprafețe mici, va atinge pragul critic de 80 de unități. Cerul va fi variabil și doar izolat vor fi manifestări de instabilitate atmosferică. Vântul va sufla slab, iar local și temporar moderat. Temperaturile maxime vor fi cuprinse în general între 24 și 34 de grade, iar cele minime între 11 și 20 de grade, mai ridicate în nordul litoralului până în jurul a 22 de grade.

**LA BUCUREŞTI**

Vremea va fi frumoasă, dar călduroasă după-amiaza, când indicele de confort termic temperatură-umezeală (ITU) va putea atinge pragul critic de 80 de unități. Cerul va fi variabil, iar vântul va sufla slab și moderat. Temperatura maximă se va situa în jurul valorii de 33 de grade, iar cea minimă va fi de 17...18 grade.

1. ***CALITATEA APELOR***

***Administrația Națională Apele Române*** informează că la data de 24.07.2020, ora 17.00**,** pe plaja din statiunea Vama Veche, zona beach-bar Amfora, județul Constanța s-a semnalat prezența unui delfin eșuat. ABA dobrogea Litoral a informat, conform protoculului de colaborare, I.N.C.D.M. „Grigore Antipa”. Nu se cunosc deocamdată cauzele care au produs acest incident. Vom reveni cu informații suplimentare.

***Administrația Națională Apele Române*** informează că la data de 24.07.2020 s-a primit o alertă despre o posibila poluare accidentală la ieșirea din Râșnov-Brașov, pe direcția Predeal. Mai multe animale au murit după ce au băut apă dintr-un pârâu aflat în vecinătatea amplasamentului proprietatea unui agent economic autorizat pt. gestionarea deșeurilor industriale periculoase. În urma verificării în teren s-a constatat un număr de aproximativ 8 - 10 vaci decedate. Din precizările proprietarului de animale ar fi vorba despre o scurgere de substanțe amonte de proprietatea fermei, pe un drum de pamânt. Paralel drumului de pamânt există o rigolă cu descărcare în pr. Cheia. Au fost prelevate două probe de apă din pârâu, una amonte de rigolă și una aval de zona de scurgere. Nu s-a identificat scurgere în pr. Cheia. La fața locului s-au deplasat reprezentanți ai Comisariatului Județean de Poliție Brașov, Comisariatului de Poliție Râșnov, I.S.U. Brașov, D.S.V. Brașov, Poliția Locală. În urma analizelor determinate de laboratorul S.G.A. Brașov, nu s-a constatat poluare pe pr. Cheia.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT